Diari Oficial de la Generalitat Valenciana


Sumari del DOGV 5653, del 04-12-2007 (2007/14851)

RESOLUCIÓ de 25 de setembre de 2007, del conseller de Medi Ambient, Aigua, Urbanisme i Habitatge, per la qual s'aprova definitivament el punt 5 de la modificació número 1 del Pla parcial de millora del sector Vergeret del municipi de Tavernes de la Valldigna. Expediente PL-51/2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5653

Data del DOGV
:   04-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14070


Data del document
:   25-09-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Tavernes de la Valldigna
    * pla d'urbanisme

RESOLUCIÓ de 25 de setembre de 2007, del conseller de Medi Ambient, Aigua, Urbanisme i Habitatge, per la qual s'aprova definitivament el punt 5 de la modificació número 1 del Pla parcial de millora del sector Vergeret del municipi de Tavernes de la Valldigna. Expediente PL-51/2007. [2007/14244]  
Vist l'expedient de modificació número 1 del Pla parcial de millora del sector Vergeret del municipi de Tavernes de la Valldigna (València), i de conformitat amb els següents,  
Antecedents de fet  
Primer. El Projecte es va sotmetre a informació pública mitjançant edicte publicat en el Diari Oficial de la Comunitat Valenciana número 5236, de 7 d'abril de 2006, i en el periòdic Las Provincias, de 3 d'abril de 2006. Transcorregut el període d'exposició pública, durant el qual no s'hi van presentar al·legacions, el Ple de l'Ajuntament, amb data 12 de juny de 2006, va aprovar provisionalment la modificació número 1 del Pla parcial de millora del sector Vergeret esmentat i va acordar remetre l'expedient a la Comissió Territorial d'Urbanisme per a l'aprovació definitiva d'aquest.  
Posteriorment, amb data 17 de gener de 2007 té entrada en el Servei Territorial d'Ordenació del Territori de València l'acord de l'Ajuntament de Tavernes de la Valldigna acompanyat de l'informe tècnic subscrit per l'arquitecte municipal per a l'aprovació parcial de la modificació número 1 del Pla parcial de millora del sector Vergeret, acompanyat de plànols d'ordenació. En l'acord municipal se sol·licita a aquest Servei que, estimant les consideracions contingudes en aquest, s'adopten les mesures oportunes perquè s'aprove definitivament i parcialment el punt número 5 de la modificació núm. 1 del Pla parcial de millora del sector Vergeret, sense perjudici que la resta de determinacions de la dita modificació seguisquen la tramitació corresponent.  
Segon. El Projecte consta de memòria informativa i justificativa, i refosa d'ordenances de la modificació número 1 del Pla parcial de millora i plànols d'informació i ordenació. Tota la documentació es presenta diligenciada i visada.  
Tercer. L'objecte inicial de la modificació número 1 del Pla parcial de millora del sector Vergeret estava constituït pels punts següents:   
1. Modificació del traçat i configuració del vial avinguda de les Corts Valencianes.  
2. Substitució de la rotonda sud de l'avinguda de la República de Malta per un illot triangular.  
3. Modificació de l'article 17.7 de les ordenances del Pla parcial que regula les condicions relatives al volum i la forma dels edificis, en concret respecte dels cossos volats.  
4. Modificació de l'article 18 de les ordenances del Pla parcial referent al nombre màxim d'habitatges autoritzat per a cada una de les illes edificables.  
5. Modificació de la distribució de la xarxa secundària de dotacions públiques.  
Es modifica la distribució dels elements integrants de la xarxa secundària de dotacions públiques, en concret respecte de la zona verda i els equipaments.  
6. Modificació de la configuració de zones d'aparcament, voreres i passeig central.  
7. Modificació de l'ordenació de trànsit rodat a l'avinguda de les Corts Valencianes, al carrer Escriptor José Monleón Bennacer, al carrer Metge Vicent Carbó, al carrer Na Violant d'Hongria i al carrer Marjalotes.  
Inicialment aquests set punts configuraven la modificació número 1 del Pla parcial sector Vergeret, no obstant això, per acord municipal de data 17 de gener de 2007, es va sol·licitar al Servei Territorial d'Ordenació del Territori de València l'aprovació parcial del referit expedient constituint en aquest cas només com a objecte el punt 5, és a dir, la modificació de la distribució de la xarxa secundària de dotacions públiques.   
Aquesta modificació consisteix a redistribuir els elements integrants de la xarxa secundària de dotacions públiques, ubicades a l'illa núm. 6, en concret respecte de la zona verda i dels equipaments, el jardí (SJL) de 6.739,42 m², l'àrea de joc (SAL) de 353,86 m² i la parcel·la destinada a ús esportiu recreatiu (SRD) de 6.679,54m².   
En definitiva, la comparació de superfícies del Pla parcial de millora del sector Vergeret aprovat i la modificació que es proposa és la següent:  
  
  
Tal com podem observar, les superfícies es mantenen en la seua totalitat, per tant la modificació consisteix en la mera ubicació dels elements quant a la seua situació, sense alterar les superfícies totals previstes inicialment en el Pla parcial aprovat.   
L'element d'equipament esportiu de la xarxa primària PRD, situat en el Pla parcial a l'illa 8, es reubica en la present modificació, de manera que una porció de 13.258,34 m² es manté en la mateixa illa 8, i la resta de 1.998,11 m² se situa a l'illa 6.   
De la mateixa manera, l'element corresponent a les zones verdes de la xarxa secundària (SJL) que inicialment estava a l'illa 6 amb una superfície de 6.738,42 m², en la modificació queda una porció de 4.741,31 m² a l'illa 6, i s'ubica la resta de 1.998,11 m² a l'illa 8. Aquestes reubicacions es fan de manera que les parcel·les noves complisquen els requisits de disseny dels jardins de les zones verdes de la xarxa secundària (SJL).  
La justificació de la modificació proposada es refereix al conveni singular de col·laboració firmat entre l'Ajuntament de Tavernes i la Diputació de València de 3 de març de 2005, per a executar les obres de construcció d'una piscina coberta inclosa en el Pla d'instal·lacions esportives 2001-2007, que preveu la construcció de la dita piscina en la part de la parcel·la d'equipament esportiu (SRD) i en part de la zona verda (SJL) del sector Vergeret, la qual cosa fa imprescindible modificar la distribució de les dotacions públiques del sector per a acomodar aquesta obra.  
Quart. Durant la tramitació autonòmica de l'expedient s'han sol·licitat els informes següents:  
- Diputació de València (Servei de Vies i Obres).  
- conselleria d'Infraestructures i Transports (DG de Transports).  
- Confederació Hidrogràfica del Xúquer.  
No hi ha constància que s'hi haja presentat cap al·legació durant la tramitació autonòmica de l'expedient.  
Cinqué  
1) El 20 d'octubre de 2006 es rep informe de Confederació Hidrogràfica del Xúquer en el qual estableix:  
«Per a l'emissió de l'informe es requereix la documentació indicada en el document Sol·licitud d'informe respecte a actuacions urbanístiques i la resta d'actuacions que es poden plantejar en zona de domini públic hidràulic i les seues zones d'afecció de servitud i neteja que es poden consultar a l'oficina virtual de la pàgina web de Comissaria d'Aigües de la Confederació Hidrogràfica del Xúquer. Quan es remeta la citada informació de documents en els quals es desenvolupen altres aspectes diferents dels sol·licitats, us demanem que indiqueu clarament la ubicació de la informació requerida.»  
2) El 19 de desembre de 2006 es rep informe favorable de la Direcció General d'Obres Públiques, Divisió de Carreteres:  
«Analitzada la documentació aportada, aquest Servei emet informe favorable, ja que la modificació proposada no afecta la xarxa de carreteres.»  
Sisé. La Comissió Territorial d'Urbanisme de València, en sessió celebrada el 18 d'abril de 2007, va acordar:  
«1. Emetre informe favorable en relació amb l'aprovació del punt 5 de la modificació número 1 del Pla parcial de millora del sector Vergeret del municipi de Tavernes de la Valldigna.  
2. Sol·licitar del Consell Jurídic Consultiu de la Comunitat Valenciana que emeta informe, de conformitat amb l'article 94/4 de la Llei urbanística valenciana.  
3. Supeditar l'aprovació definitiva del punt 5 de la modificació número 1 del Pla parcial de millora del sector Vergeret a l'informe del Consell Jurídic Consultiu de la Comunitat Valenciana, i facultar expressament la directora general d'Ordenació Territorial per a comprovar el compliment del que s'ha supeditat i ordenar la seua publicació.»  
Seté. Amb data 19 de juny de 2007 el conseller de Territori i Habitatge va resoldre informar favorablement l'alteració de les zones verdes afectades per la modificació número 1 del Pla parcial de millora del sector Vergeret, i també sol·licitar dictamen al Consell Jurídic Consultiu de la Comunitat Valenciana sobre l'assumpte de referència.  
Amb data 13 de setembre de 2007 el Consell Jurídic Consultiu de la Comunitat Valenciana emet dictamen on assenyala que la modificació s'ajusta a la legalitat urbanística.  
Fonaments de dret  
Primer. La tramitació ha sigut correcta de conformitat amb el que estableix l'article 86 de la Llei 16/2005, de 30 de desembre, de la Generalitat Valenciana, urbanística valenciana, quant a la possibilitat que s'aproven parcialment i definitivament els instruments de planejament quan es tracte d'àrees o determinacions tan concretes que puguen ser susceptibles d'un tractament independent.  
No obstant això, per al segellat del projecte, l'Ajuntament haurà d'aportar dues còpies en suport digital.  
Segon. El municipi de Tavernes de la Valldigna disposa de Pla general d'ordenació urbana, aprovat definitivament per la Comissió Territorial d'Urbanisme de València el 29 de juliol de 2004.  
El Pla parcial de millora del sector Vergeret va ser aprovat definitivament per la Comissió Territorial d'Urbanisme de València amb data 16 d'abril de 2003.  
Tercer. El caràcter independent i concret de la redistribució de les dotacions públiques proposada en el punt número 5 de la modificació del Pla parcial, no impedeix que el Pla parcial es puga aplicar amb coherència ja que es tracta d'una mera reubicació dels sòls dotacionals de titularitat pública i, per tant, susceptible d'aprovació independent sense que això afecte o entorpisca la tramitació de la resta de determinacions objecte de la modificació del Pla parcial.   
Amb més motiu, aquesta redistribució no genera cap tipus d'incidència en el disseny de les infraestructures urbanístiques previstes en l'àmbit del sector, ni modifica el traçat dels vials, ni de les xarxes de subministrament d'aigua potable, ni de les xarxes de clavegueram, ni de les xarxes d'energia elèctrica, ni de la resta de serveis previstos.  
Quart. El punt 5 de la modificació núm. 1 del Pla parcial de millora del sector Vergeret respon a l'interés general plasmat en iniciar com més prompte millor les obres de l'esmentada piscina coberta, no sols com a dotació esportiva sinó també pel que fa al seu interés educatiu, d'integració social i sanitari.   
El lleuger desplaçament que es produeix de part de la zona verda queda compensat per la millor ubicació de la piscina coberta, com a conseqüència del Conveni interadministratiu firmat entre l'Ajuntament de Tavernes de la Valldigna i la Diputació de València, de data 3 de març de 2005.   
La nova solució proposada manté l'equilibri de les dotacions públiques, suplementant si és el cas la xarxa primària i secundària de dotacions de manera que complisquen els requisits de qualitat, funcionalitat i coherència amb el model urbanístic.  
Les determinacions contingudes pel que fa a la modificació proposada estan degudament justificades per la corporació i responen a l'interés públic local, per la qual cosa es consideren correctes des del punt de vista de les exigències de la política urbanística i territorial de la Generalitat Valenciana, tal com recull l'article 85 de la Llei 16/2005, de 30 de desembre, de la Generalitat, urbanística valenciana.  
Cinqué. La modificació comporta una diferent qualificació o ús urbanístic de zones verdes o espais lliures anteriorment previstos, per això, d'acord amb el que estableix l'article 94.4 de la Llei urbanística valenciana, la seua aprovació requereix l'informe previ favorable del Consell Jurídic Consultiu de la Comunitat Valenciana en relació amb l'article 10.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana.  
Se sol·licita informe d'aquesta institució, i amb data 13 de setembre de 2007 aquesta emet dictamen pel qual s'assenyala que la modificació «s'ajusta a la legalitat urbanística», per la qual cosa cal aprovar definitivament el present expedient administratiu.  
Sisé. La competència per a l'aprovació definitiva correspon al conseller de Medi Ambient, Aigua, Urbanisme i Habitatge, de conformitat amb el que disposen l'article 83.5 i concordants de la Llei 16/2005, urbanística valenciana, en relació amb els articles 6.e) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre, del Consell.   
Vistos els preceptes legals citats i la resta de general i pertinent aplicació, conforme a l'acord de la Comissió Territorial d'Urbanisme de València i al dictamen del Consell Jurídic Consultiu de la Comunitat Valenciana, resolc:  
Aprovar definitivament el punt 5 de la modificació número 1 del Pla parcial de millora del sector Vergeret del municipi de Tavernes de la Valldigna.  
Contra la present resolució, que posa fi a la via administrativa, es podrà interposar recurs potestatiu de reposició davant del conseller de Medi Ambient, Aigua, Urbanisme i Habitatge, en el termini d'un mes comptador des de l'endemà a la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga exercir qualsevol altre recurs que crega oportú.  
València, 25 de setembre de 2007.- El conseller de Medi Ambient, Aigua, Urbanisme i Habitatge: José Ramón García Antón.